"În anul 1774 pentru prima dată în Mitropolia Ungrovlahiei a fost pictat chipul Sfântului Cuvios Dimitrie cel Nou din Basarabi, în pridvorul Bisericii Icoanei. Este prima reprezentare a acestui sfânt în Biserica din Muntenia", a precizat preotul paroh Liviu Nechita, la Trinitas TV.
Moaștele Sfântului Dimitrie vor ajunge la Biserica Icoanei sâmbătă, la ora 16:00, și vor fi aduse de o delegație condusă de Episcopul vicar patriarhal Paisie Sinaitul.
După o procesiune în jurul bisericii, moaștele vor fi duse în interiorul lăcașului de cult unde va avea loc o rugăciune de binecuvântare și un cuvânt al ierarhului. Racla va fi așeazată apoi spre cinstire în baldachinul din curtea bisericii.
În biserică va fi oficiată Taina Sfântului Maslu.
Moaștele Sfântului Dimitrie vor rămâne la Biserica Icoanei până în jurul orei 21:00, în funcție de numărul credincioșilor prezenți, potrivit basilica.ro.